NARIADENIE KOMISIE (ES) č. 1331/2004
z 20. júla 2004,
ktorým sa mení a dopĺňa nariadenie (ES) č. 1334/2002, ktorým sa stanovujú podrobné pravidlá uplatňovania nariadenia Rady (ES) č. 1638/98 so zreteľom na pracovné programy organizácií prevádzkovateľov v odvetví olív na hospodársky rok 2004/2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1638/98 z 20. júla 1998, ktorým sa mení a dopĺňa nariadenie č. 136/66/EHS o vytvorení spoločnej organizácie trhu s olejmi a tukmi (1), najmä na článok 4a ods. 3 druhú zarážku prvého pododseku a na článok 4a ods. 4 tohto nariadenia,
keďže:
(1)
Nariadenie Komisie (ES) č. 1334/2002 (2) ustanovilo na hospodárske roky 2002/2003 a 2003/2004 pravidlá, ktoré sa týkajú dohody a programov činnosti organizácií pôsobiacich na trhu s olejovými výrobkami, a to vzhľadom na spoločné financovanie podľa článku 4a nariadenia (ES) č. 1638/98.
(2)
Nariadenie (ES) č. 865/2004 mení a dopĺňa článok 5 nariadenia Rady č. 136/66/EHS (3), aby sa zachoval súčasný režim pomoci pri výrobe olivového oleja na hospodársky rok 2004/2005, z čoho vyplýva, že na programy činnosti organizácií prevádzkovateľov sa poskytne finančná pomoc spoločenstva.
(3)
Z tohto dôvodu je vhodné zmeniť a doplniť nariadenie (ES) č. 1334/2002.
(4)
Opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Nariadenie (ES) č. 1334/2002 sa mení a dopĺňa takto:
1.
názov sa nahrádza nasledujúcim textom:
2.
článok 1 ods. 1 sa nahrádza nasledujúcim textom:
„1. Toto nariadenie stanovuje na hospodárske roky 2002/2003, 2003/2004 a 2004/2005 podrobné pravidlá uplatňovania článku 4a ods. 1 nariadenia (ES) č. 1638/98 týkajúce sa schválenia organizácií výrobcov a ich zväzov, medziodvetvových organizácií a iných organizácií pôsobiacich v oblasti výroby olivového oleja a konzumných olív, ako sa uvádza v tomto odseku, a pracovných programov týchto organizácií.“;
3.
článok 3 ods. 1 sa nahrádza nasledujúcim textom:
„1. Na účely schválenia na celé obdobie, ktoré zahŕňa toto nariadenie, musia organizácie prevádzkovateľov v odvetví olív predložiť do dátumu, ktorý určí členský štát, ale najneskôr do 31. mája 2003, žiadosť, ktorou preukážu, že spĺňajú podmienky uvedené v článku 2. Avšak na účely schválenia výhradne na hospodársky rok 2004/2005 bude konečným termínom, ktorý stanoví členský štát na predloženie žiadosti, 30. september 2004.“;
4.
článok 5 sa mení a dopĺňa takto:
a)
odsek 1 sa nahrádza nasledujúcim textom:
„1. Pracovné programy, ktoré podľa článku 4a ods. 1 nariadenia (ES) č. 1638/98 vyhovujú požiadavkám financovania spoločenstvom, obsahujú také činnosti, aké sú uvedené v článku 4 tohto nariadenia, a uskutočnia sa, pokiaľ ide o programy na hospodárske roky 2002/2003 a 2003/2004, medzi 1. novembrom 2002 a 31. októbrom 2004, a pokiaľ ide o programy na hospodársky rok 2004/2005, medzi 1. novembrom 2004 a 31. októbrom 2005.“;
b)
prvý pododsek odseku 2 sa nahrádza nasledujúcim textom:
„Každá organizácia prevádzkovateľov v odvetví olív, ktorá bola schválená podľa tohto nariadenia alebo predložila žiadosť o schválenie, môže podať žiadosť o financovanie spoločenstvom na jeden program činnosti za jedno obdobie do termínu, ktorý stanoví členský štát, ale najneskôr do 31. mája 2003 na pracovné programy na hospodárske roky 2002/2003 a 2003/2004 a do 30. septembra 2004 na pracovné programy na hospodársky rok 2004/2005.“;
5.
prvý pododsek ods. 3 článku 6 sa nahrádza nasledujúcim textom:
„Do 31. júla 2003 pre pracovné programy na hospodárske roky 2002/2003 a 2003/2004 a do 31. októbra 2004 pre pracovné programy na hospodársky rok 2004/2005 členské štáty schvália programy činnosti schválených organizácií, ktorým udelili zodpovedajúcu finančnú pomoc zo svojho rozpočtu.“;
6.
článok 8 sa mení a dopĺňa takto:
a)
do odseku 2 sa pridáva tento pododsek:
„Na pracovné programy na hospodársky rok 2004/2005 poskytnú členské štáty danej organizácii prevádzkovateľov v odvetví olív celú čiastku uvedenú v odseku 1 v priebehu jedného mesiaca po schválení uvedeného programu.“;
b)
odsek 4 sa nahrádza nasledujúcim textom:
„4. Do termínu, ktorý stanoví členský štát, ale najneskôr do 31. mája 2004, môžu organizácie prevádzkovateľov v odvetví olív, ktorých pracovný program na hospodárske roky 2002/2003 a 2003/2004 bol schválený, predložiť žiadosť o uvoľnenie zábezpeky podľa odseku 3 až do čiastky rovnajúcej sa polovici skutočne vynaložených výdavkov. Členské štáty stanovia a preveria podporné dokumenty, ktoré musia byť predložené spolu so žiadosťou, a uvoľnia zábezpeku zodpovedajúcu daným výdavkom najneskôr v priebehu druhého mesiaca nasledujúceho po mesiaci, keď bola žiadosť predložená.“;
7.
článok 9 sa mení a dopĺňa takto:
a)
odsek 1 sa nahrádza nasledujúcim textom:
„1. Na účely poskytnutia financií spoločenstvom podľa článku 4a nariadenia (ES) č. 1638/98, alebo ak bude treba, predložia organizácie prevádzkovateľov v odvetví olív žiadosť kompetentnému úradu v danej krajine do termínu, ktorý stanoví členský štát, ale najneskôr do 31. januára 2005 na pracovné programy na hospodárske roky 2002/2003 a 2003/2004 a do 31. januára 2006 na pracovné programy na hospodársky rok 2004/2005.
Ak budú žiadosti predložené po termínoch stanovených v predchádzajúcom odseku, finančná pomoc spoločenstva sa zníži o jedno percento za každý pracovný deň omeškania. Žiadosti podané po 25. februári 2005 na pracovné programy na hospodárske roky 2002/2003 a 2003/2004 alebo po 25. februári 2006 na pracovné programy na hospodársky rok 2004/2005 sa neprijmú.“;
b)
odsek 3 sa nahrádza nasledujúcim textom:
„3. Ak sa na činnosti ukončené pred 31. októbrom 2004 v prípade pracovných programov na hospodárske roky 2002/2003 a 2003/2004 alebo pred 31. októbrom 2005 v prípade programov na hospodársky rok 2004/2005 uskutočňuje financovanie po uplynutí mesiaca nasledujúceho po stanovenom termíne, finančná pomoc spoločenstva sa zníži o jedno percento za deň omeškania počas prvých tridsiatich dní po 30. novembri a o dve percentá za deň pri ďalšom omeškaní.“.
8.
článok 11 sa mení a dopĺňa takto:
a)
do odseku 1 sa pridáva nasledujúci pododsek:
„Členské štáty bezodkladne oznámia Komisii všetky relevantné informácie o vnútroštátnych opatreniach uvedených v prvom pododseku a okrem toho aj všetky iné zmeny.“;
b)
odseky 1 a 2 sa nahrádzajú nasledujúcim textom:
„1a) Do 28. februára 2003 pre pracovné programy na hospodárske roky 2002/2003 a 2003/2004 a do 28. februára 2005 pre pracovné programy na hospodársky rok 2004/2005 členské štáty informujú Komisiu o rozhodnutí týkajúcom sa derogácie od článku 20d ods. 1 nariadenia č. 136/66/EHS v zmysle článku 3 nariadenia (ES) č. 1873/2002 na každý hospodársky rok.
2. Pred 5. septembrom 2003 pre pracovné programy na hospodárske roky 2002/2003 a 2003/2004 a pred 5. decembrom 2004 pre pracovné programy na hospodársky rok 2004/2005 členské štáty informujú Komisiu o rozhodnutí týkajúcom sa derogácie od článku 5 ods. 9 nariadenia č. 136/66/EHS v zmysle článku 3 nariadenia (ES) č. 1873/2002 na každý hospodársky rok.
Pred 5. septembrom 2003 pre pracovné programy na hospodárske roky 2002/2003 a 2003/2004 a pred 5. decembrom 2004 pre pracovné programy na hospodársky rok 2004/2005 zašlú členské štáty Komisii podrobné údaje o vybraných organizáciách prevádzkovateľov v odvetví olív a o schválených programoch činnosti. Tieto údaje budú rozčlenené podľa typu organizácie výrobcov v súlade s článkom 2 tohto nariadenia a podľa oblastných zón a objemu zadržanej pomoci podľa článku 4a ods. 1 nariadenia (ES) č. 1638/98 na daný hospodársky rok, a to podľa oblasti činnosti.“;
c)
prvá veta odseku 3 sa nahrádza nasledujúcim textom:
„Do 30. apríla 2005 pre pracovné programy na hospodárske roky 2002/2003 a 2003/2004 a do 30. apríla 2006 pre programy na hospodársky rok 2004/2005 zašlú členské štáty Komisii správu o opatreniach uskutočnených podľa tohto nariadenia, ktorá musí obsahovať prinajmenšom toto:“.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. júla 2004